VENDIM
Nr. 237, datë 23.12.2019

MBI PËRCAKTIMIN E ÇMIMIT TË BLERJES SË ENERGJISË ELEKTRIKE TË PRODHUAR NGA BURIMET E VOGLA TË RINOVUESHME NGA DIELLI ME FUQI TË INSTALUAR DERI 2 mw

Në mbështetje të nenit 10, pika 2 dhe 16, të ligjit nr. 43/2015, “Për sektorin e energjisë elektrike”, të ndryshuar, nenit 10, pika 3, të ligjit nr. 7/2017, “Për nxitjen e përdorimit të energjisë nga burimet e rinovueshme” dhe vendimit të Këshillit të Ministrave nr. 369, datë 26.4.2017, “Për miratimin e metodologjisë për përcaktimin e çmimit të blerjes së energjisë elektrike të prodhuar nga burimet e vogla të rinovueshme nga dielli dhe era”, nenit 15 të “Rregullave të organizimit, funksionimit dhe procedurave të ERE-s”, miratuar me vendimin e Bordit të ERE-s nr. 96, datë 17.6.2016, Bordi i Entit Rregullator të Energjisë (ERE), në mbledhjen e tij të datës 23.12.2019, mbasi shqyrtoi relacionin nr. 102/2 prot., datë 20.12.2019, të Drejtorisë së Tarifave dhe Çmimeve,
konstatoi se:
- ERE ka detyrimin e përcaktimit të çmimit të blerjes së energjisë elektrike të prodhuar nga burimet e vogla të rinovueshme nga dielli dhe era, në bazë të nenit 10, pika 3, të ligjit nr. 7/2017, “Për nxitjen e përdorimit të energjisë nga burimet e rinovueshme”.
- VKM-ja nr. 369, datë 26.4.2017, “Për miratimin e metodologjisë për përcaktimin e çmimit të blerjes së energjisë elektrike të prodhuar nga burimet e vogla të rinovueshme nga dielli dhe era”, në pikën 2 të tij, ngarkon ERE-n me miratimin e çmimit të blerjes së energjisë elektrike të prodhuar nga burimet e vogla të rinovueshme nga dielli dhe era, në përputhje me çmimin e mesatarizuar për vitin 2018, sipas parashikimeve të kësaj metodologjie.
- Me vendimin nr. 205, datë 13.9.2018, Bordi i ERE-s ka vendosur për fillimin e procedurës, “Për përcaktimin e çmimit të blerjes së energjisë elektrike të prodhuar nga burimet e vogla të rinovueshme, nga dielli, me fuqi të instaluar deri 2 mw dhe era, me fuqi të instaluar deri 3mw, për vitin 2018”.
- ERE nëpërmjet shkresës 610 prot., datë 28.9.2018, ka kërkuar opinionin e palëve të interesit në lidhje me vendimin nr. 205, date 13.9.2018, të Bordit të ERE-s “Mbi fillimin e procedurave për përcaktimin e çmimit të blerjes së energjisë elektrike të prodhuar nga burimet e vogla të rinovueshme nga dielli, me fuqi të instaluar deri 2 mw dhe era, me fuqi të instaluar deri 3mw, për vitin 2018”. 
- Autoriteti i Konkurrencës shprehet nëpërmjet shkresës nr. 536/1, datë 31.10.2018, se Komisioni i Konkurrencës vendosi t’i rekomandojë Entit Rregullator të Energjisë të heqë nga draftmetodologjia afatin 15-vjeçar të kontratave, si edhe çmimet fikse të shitjes së energjisë së rinovueshme.
- OSHEE sh.a. me shkresën nr. 932/1, datë 15.1.2019, kërkoi përcaktimin e çmimit të blerjes të energjisë elektrike nga impiantet fotovoltaike deri në 2 mw për vitin 2018, për efekt të lidhjes së kontratave të shitblerjes së energjisë elektrike që do të prodhohet nga impiantet fotovoltaike të shoqërive, të cilat kanë nënshkruar kontratat respektive me Ministrinë e Infrastrukturës dhe Energjisë (MIE).
- Në vijim të kësaj kërkese, ERE me anë të shkresës nr. 40/2, datë 31.1.2019, drejtuar shoqërisë OSHEE sh.a. ka sqaruar se Lidhja e kontratës së shitblerjes së energjisë elektrike ndërmjet OSHEE sh.a. dhe këtyre shoqërive nuk kushtëzohet me daljen e vendimit të ERE-s për çmimin e shitjes së energjisë për vitin 2018, pasi në paragrafin e parë të aneks-kontratës së shitblerjes së energjisë elektrike ndërmjet OSHEE sh.a. dhe prodhueseve me përparësi të energjisë elektrike të miratuar me vendimin nr. 255, datë 14.12.2018, të Bordit të ERE-s cilësohet që çmimi do jetë bazuar në vendimin e ERE-s që i përket periudhës kur është nënshkruar autorizimi përfundimtar.
- ERE, me shkresën nr. 40/1 prot., datë 25.1.2019, drejtuar MIE-s ka kërkuar vënien në dispozicion të studimeve të fizibilitetit, si dhe planet e biznesit të shoqërive të cilat kanë nënshkruar kontratat respektive me Ministrinë e Infrastrukturës dhe Energjisë 
- Në përgjigje të kësaj kërkese, MIE, me shkresën nr. 653/2, datë 18.2.2019 ka dërguar në ERE informacionin e kërkuar, të dhënat e të cilit janë marrë në konsideratë për përcaktimin e çmimit në lidhje me centralet fotovoltaike me fuqi të instaluar deri në 2 mw për vitin 2018. 
- Në vijim të analizës së materialeve të dërguara nga MIE me anë shkresës nr. 653/2, datë 18.2.2019, si dhe për vështirësitë e hasura në kuptimin dhe zbatimin e çështjeve të veçanta të metodologjisë së miratuar me VKM-n nr. 369, datë 26.4.2017, me anë shkresës nr. 366, datë 24.5.2019, në zbatim të urdhrit nr. 37, datë 24.5.2019, të kryetarit të ERE-s, u zhvillua me datë 3.6.2019 një seancë dëgjimore midis drejtorive teknike të ERE-s, MIE-s, Autoritetit të Konkurrencës, palëve të interesuara dhe shoqërive të cilat kanë nënshkruar kontratë me MIE-n për ndërtimin, shfrytëzimin dhe administrimin e centraleve fotovoltaike me kapacitet prodhues deri në 2 mw.
[bookmark: _GoBack]- Gjatë seancës dëgjimore të zhvilluar përfaqësuesit e këtyre shoqërive u shprehën se kostot totale që rezultojnë nga ofertat konkrete për ndërtimin e centraleve fotovoltaike, ndryshojnë nga planifikimi, si dhe në vijim të këtij takimi do të paraqisnin në ERE, informacion zyrtar në lidhje me kostot e investimeve. Përfaqësuesit e MIE-së u shprehën se planbizneset që janë paraqitur në MIE me një vlerë të caktuar investimi kanë qenë kriter vlerësimi për dhënien e miratimit dhe janë të reflektuara në kontratat përkatëse të shoqërive. Këto plan biznese mendohet të jenë baza mbi të cilën duhet të mbështetet ERE për përcaktimin e çmimit për këto teknologji për vitin 2018.
- Shoqëritë “Smart Watt” sh.p.k. dhe “Englantina Xhoxhaj” sh.p.k. me shkresat e protokolluara në ERE me nr. 213/5 prot., datë 21.06.2019 dhe nr.240/6, datë 21.06.2019, kanë paraqitur informacion mbi kostot e përditësuara të investimeve, si dhe në vijim, kanë paraqitur raportet përkatëse në MIE dhe kanë bërë me dije ERE-n me anë të shkresave me nr. 543 prot. hyrës, datë 10.9.2019 dhe nr. 545 prot. hyrës, datë 11.9.2019.
- Për sa konstatuar nga informacionet e dërguara në ERE dhe diskutimet e kryera në seancën dëgjimore të zhvilluar në datë 3.6.2019, si dhe duke mbajtur në konsideratë se vlerat totale të investimit janë të përcaktuara në nenin 8 të kontratave respektive dhe nuk ka ndryshime të miratuara nga palët, në zbatim të përcaktimeve të pikës 2, të VKM-së nr. 369, datë 26.4.2017, u kryen analizat dhe llogaritjet përkatëse për përcaktimin e çmimit të blerjes së energjisë elektrike të prodhuar nga centralet fotovoltaike për vitin 2018. 
- Në lidhje me përcaktimin e çmimit të blerjes së energjisë elektrike të prodhuar nga centralet eolike deri në 3 mw, konstatojmë se nuk rezulton të jetë lëshuar asnjë miratim nga autoriteti shtetëror, MIE, për këtë teknologji gjatë vitit 2018, ndaj përcaktimi i një çmimi për këtë kategori është i panevojshëm e i pazbatueshëm. 
- Çdo ndryshim, në aktet ligjore dhe nënligjore, përbën objekt për rishikimin e këtij çmimi.
Për gjithë sa më sipër, Bordi i ERE-s

VENDOSI:

1. Miratimin e çmimit të prodhimit të energjisë elektrike nga centralet fotovoltaike për vitin 2018 prej 71.2 euro/mWh.
2. Drejtoria e Çështjeve Ligjore të njoftojë palët e interesuara për vendimin e Bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

KRYETAR
Petrit Ahmeti












